ΓΡΑΠΤΗ ΕΡΩΤΗΣΗ P-3312/00

υποβολή: Cristiana Muscardini (UEN) προς το Συμβούλιο

(20 Οκτωβρίου 2000)

Θέμα: Η σύνοδος κορυφής του Μπιαρίτς και το επείγον ζήτημα της παιδοφιλίας

Η ανάγκη επαναπροσέγγισης πολίτη και θεσμικών οργάνων καθιστά αναγκαία την εστίαση της προσοχής των αρχών στα προβλήματα που αφορούν τα πιο στοιχειώδη συμφέροντα του πολίτη. Αν και η θεσμική μεταρρύθμιση και οι μελλοντικές διευρύνσεις της Ένωσης αποτελούν, αναμφίβολα, ζητήματα που δεν μπορούν να αφήσουν αδιάφορους τους πολίτες, τα ζητήματα της καθημερινής ζωής πρέπει επίσης να ωθούν τις αρχές να αφιερώνουν προσοχή σε προβλήματα που θίγουν την ευαισθησία των πολιτών. Το λυπηρό φαινόμενο της παιδοφιλίας έχει, για παράδειγμα, λάβει στο μεταξύ ανησυχητικές διαστάσεις. Η ανακάλυψη στο διαδίκτυο τοποθεσιών παιδοφιλικού και πορνογραφικού περιεχομένου, στις οποίες αναφέρεται, μεταξύ άλλων, το όνομα ευρωπαϊκή ένωση, πρέπει να καταστήσει σαφή στους αρχηγούς κρατών και κυβερνήσεων που θα συναντηθούν στο Μπιαρίτς το βαθμό εξάπλωσης του φαινομένου και να τους ωθήσει να δρομολογήσουν επιτέλους τη θέσπιση νομοθεσίας που να ρυθμίζει τη χρήση των τηλεματικών μέσων.

Θα ήθελα να ρωτήσω το Συμβούλιο εάν εξετάζει το ενδεχόμενο να επιστήσει την προσοχή των αρχηγών κρατών και κυβερνήσεων στα εξής ζητήματα:

1. τη σταθερά αυξανόμενη διάδοση των τοποθεσιών παιδοφιλικού περιεχομένου μέσω του διαδικτύου, οι οποίες, σύμφωνα με τη νομοθεσία των κρατών μελών, είναι παράνομες,

2. την ανάγκη θέσπισης νομοθετικής ρύθμισης που να παρεμποδίζει την ελεύθερη πρόσβαση σε τοποθεσίες αυτού του είδους,

3. και την ανάγκη θέσπισης νομοθεσίας που να ανακηρύσσει παράνομη τη συνήθεια να χρησιμοποιούνται σε τοποθεσίες αυτού του είδους ονόματα προσώπων τα οποία αγνοούν την παράνομη αυτή χρήση του ονόματός τους και ονόματα θεσμικών οργάνων (Επιτροπή, Ευρωπαϊκή Ένωση κλπ.) ως δόλωμα για να προσελκύσουν πελάτες που δε συνηθίζουν να επισκέπτονται τις τοποθεσίες αυτές.

Κοινή απάντηση στις γραπτές ερωτήσεις E-3285/00 και P-3312/00

(20/21 Δεκεμβρίου 2000)

Όπως αναφέρθηκε και στις απαντήσεις που δόθηκαν σε προηγούμενες ερωτήσεις για το θέμα αυτό(1), το Συμβούλιο αποδίδει μεγάλη σημασία στην καταπολέμηση της σεξουαλικής εκμετάλλευσης των παιδιών και ειδικότερα της παιδοπορνογραφίας στο Διαδίκτυο. Αυτό αποδεικνύει και η έκδοση από το Συμβούλιο, στις 29 Μαΐου 2000, μιας απόφασης για την καταπολέμηση της παιδικής πορνογραφίας στο Διαδίκτυο.(2)

Η απόφαση αυτή αποτελεί το αποτέλεσμα μιας πρωτοβουλίας της Αυστρίας και αποσκοπεί στην καταπολέμηση της παραγωγής, της επεξεργασίας, της διανομής και της κατοχής πορνογραφικούλικού με θέμα παιδιά, και στην προώθηση της αποτελεσματικής διερεύνησης και δίωξης των ποινικών αδικημάτων που διαπράττονται στον τομέα αυτόν.

Οι αξιότιμοι Βουλευτές ας σημειώσουν ότι, κατά την έκδοση αυτής της απόφασης, το Συμβούλιο προέβη επίσης στην ακόλουθη δήλωση:

Το Συμβούλιο επικροτεί τη γνώμη του Ευρωπαϊκού Κοινοβουλίου, με τίτλο Νομοθετικό Ψήφισμα σχετικά με την πρωτοβουλία της Δημοκρατίας της Αυστρίας για τη λήψη απόφασης του Συμβουλίου για την καταπολέμηση της παιδικής πορνογραφίας στο Διαδίκτυο. Πέραν των τροποποιήσεων τις οποίες το Συμβούλιο έχει ήδη ενσωματώσει στην Απόφαση, η γνώμη εγείρει πλήθος σημαντικών θεμάτων απτόμενων του ουσιαστικού ποινικού δικαίου και της ποινικής δικονομίας. Το Συμβούλιο, συνειδητοποιώντας την άμεση ανάγκη λήψης μέτρων κατά της παιδικής πορνογραφίας στο Διαδίκτυο, δηλώνει ότι είναι πρόθυμο να εξετάσει τα σχετικά θέματα έχονταςπ' όψιν την Κοινή Δράση 97/154/ΔΕΥ της 24ης Φεβρουαρίου 1997 και επί τη βάσει αναμενόμενων μελλοντικών προτάσεων.

(1) Βλ. ειδικότερα την απάντηση στην προφορική ερώτηση αριθ. H-0654 του κ. Brian Crowley προς το Συμβούλιο, με θέμα την αθέμιτη χρήση του Διαδικτύου.

(2) ΕΕ L 138 της 9.6.2000, σελ. 1.